સંઘના મંચ પરથી આ વાત કરવી તે મોટું સાહસ ગણાય.તેમણે રાષ્ટ્ર, રાષ્ટ્રવાદ અને દેશભક્તિ એ ત્રણેય એકબીજા સાથે સંકળાયેલ છે તેમ કહ્યું અને ભારત જેવા બહુવિધ પરંપરા ધરાવતા દેશમાં દેશભક્તિ બાબતે સંકુચિતતા નહીં ચાલે તેવું ઇંગિત કર્યું. વિવિધ સમુદાયોના સહઅસ્તિત્વની વાત કરી હિન્દુ આધિપત્યનો છેદ ઉડાવી દીધો. જો આ સહઅસ્તિત્વ ટકાવી રાખવું હશે તો તે શાંતિમય સહ અસ્તિત્વ જ હોઈ શકે તેવું પણ કહ્યું. આમ હિન્દુ કે કોઈ પણ પ્રકારની હિંસાનો છેદ ઉડાવી દીધો. તેમણે સ્પષ્ટ કહ્યું કે રાષ્ટ્રવાદ કોઈ એક ધર્મ, ભાષા કે જાતિ સાથે બંધાયેલો ન હોવો જોઈએ. રાષ્ટ્રવાદ માટે ભારતના નાગરિક હોવું એ એક ઓળખ કાફી છે. સંઘના ઘરમાં જઈને સંઘની વિચારસરણી ખોટી છે તેમ કહેવું એ મોટી દાદ માંગી લેતી વાત છે.